U-I-109/03
Natisni
Opravilna št.:
U-I-109/03
Datum odločitve:
10. 3. 2005
ECLI:
ECLI:SI:USRS:2005:U.I.109.03
Akt:
Zakon o izvrševanju kazenskih sankcij (Uradni list RS, št. 22/2000) (ZIKS), 1. odst. 54., 1. odst. 55. čl.
Izrek:
Pobuda za začetek postopka za oceno ustavnosti prvega odstavka 54. člena in prvega odstavka 55. člena Zakona o izvrševanju kazenskih sankcij (Uradni list RS, št. 22/2000) se zavrže.
Evidenčni stavek:
Pobudnik ni izkazal, da bi bil udeležen v kakšnem še nepravnomočno končanem postopku, v katerem bi uveljavljal svoje pravice v zvezi z delom v zaporu, tako da bi morebitna razveljavitev izpodbijanih določb Zakona o izvrševanju kazenskih sankcij lahko privedla do izboljšanja njegovega pravnega položaja; zato ni ustrezno izkazal svojega pravnega interesa.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Adolf Štorman, Velenje
Datum vloge:
12. 5. 2003
Vrsta odločitve:
sklep
Vrsta rešitve:
zavrženje
Dokument:
US24458
Dokument v PDF obliki:
U-I-109-03.pdf
116 KB
Prenesite datoteko
U-I-109/03-7
10. 3. 2005
SKLEP
Ustavno sodišče je v postopku za preizkus pobude Adolfa Štormana iz Velenja na seji dne 10. marca 2005
sklenilo:
Pobuda za začetek postopka za oceno ustavnosti prvega odstavka 54. člena in prvega odstavka 55. člena Zakona o izvrševanju kazenskih sankcij (Uradni list RS, št. 22/2000) se zavrže.
Obrazložitev
1. Pobudnik izpodbija prvi odstavek 54. člena Zakona o izvrševanju kazenskih sankcij (v nadaljevanju ZIKS-1), ki določa, da je osnova za izračun plačila za delo obsojencev 25 odstotkov osnove za obračun plače zaposlenih v državni upravi. Meni, da je navedena ureditev v neskladju s 14. členom (načelo enakosti), z 21. členom (varstvo človekove osebnosti in dostojanstva), s 34. členom (pravica do osebnega dostojanstva in varnosti) in z 49. členom (svoboda dela) Ustave. Navaja, da obsojenec za svoje delo prejema od 10.000 do 25.000 tolarjev, kar ne zagotavlja varnosti in ne zadostuje za pokritje različnih stroškov. Navaja, da ima zapornik, ki ne dela, težave pri pogojnem odpustu, če dela, pa prejme ponižujoče plačilo. Meni, da gre za obliko prisilnega dela. Pobudnik izpodbija tudi prvi odstavek 55. člena ZIKS-1, ki določa, da obsojenec, ki začasno ni zmožen za delo, nima pravice do nadomestila med začasno nezmožnostjo za delo. Meni, da takšna ureditev krši pravico do socialne varnosti (50. člen Ustave) in pravico do zdravstvenega varstva (51. člen Ustave). Pobudi prilaga kopije obračuna za opravljeno delo v zaporu za mesec januar 2003. V dopolnitvi pobude z dne 18. 2. 2005 pavšalno nasprotuje tudi ureditvi, po kateri zapornik, ki ne dela, nima pravice do nadomestila za brezposelnost in ne do denarne pomoči. Ustavnemu sodišču predlaga, naj izpodbijani določbi ZIKS-1 razveljavi.
2. Na podlagi prvega odstavka 24. člena Zakona o Ustavnem sodišču (Uradni list RS, št. 15/94 – v nadaljevanju ZUstS) lahko da vsakdo pobudo za začetek postopka za oceno ustavnosti predpisa, če izkaže svoj pravni interes. Pravni interes je podan, če izpodbijani predpis neposredno posega v njegove pravice, pravne interese oziroma pravni položaj. Po ustaljeni ustavnosodni presoji mora biti pravni interes neposreden in konkreten, obstajati pa mora ves čas postopka pred Ustavnim sodiščem. Morebitna ugoditev pobudnikovemu predlogu mora privesti do izboljšanja njegovega pravnega položaja.
3. Ustavno sodišče je z dopisom z dne 7. 2. 2005 pobudnika pozvalo, naj izkaže svoj pravni interes za izpodbijanje navedenih zakonskih določb. V dopisu z dne 18. 2. 2005 pobudnik navaja, da je bil na prestajanju zaporne kazni in da je v tistem času opozoril na nepravilno obračunavanje plač, k dopisu pa prilaga kopijo odločbe Zavoda za prestajanje kazni zapora Maribor št. 792-4-3-244/02 z dne 27. 1. 2003 o razporeditvi na delo v času prestajanja enoletne zaporne kazni in odgovor na njegovo pritožbo zaradi nespoštovanja prvega odstavka 54. člena ZIKS-1 z dne 12. 3. 2003. Pobudnik ni več na prestajanju zaporne kazni. Vendar bi svoj pravni interes za izpodbijanje določb ZIKS-1 o delu obsojencev lahko izkazal z morebitnimi še nepravnomočno končanimi postopki, v katerih bi uveljavljal svoje pravice v zvezi z delom med prestajanjem zaporne kazni in v katerih bi bilo treba uporabiti izpodbijane določbe ZIKS-1. Iz priloženih listin izhaja, da je pobudnik pri organih v zaporu sicer nasprotoval tako nizkemu plačilu za delo, vendar pa ne navaja in ne prilaga nobenih dokazov o tem, da bi v tej zvezi uveljavljal sodno varstvo svojih pravic. Pobudnik torej ni izkazal, da bi bil udeležen v kakšnem še nepravnomočno končanem postopku, v katerem bi uveljavljal svoje pravice v zvezi z delom v zaporu, tako da bi morebitna razveljavitev izpodbijanih določb ZIKS-1 lahko privedla do izboljšanja njegovega pravnega položaja. Zato je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Janez Čebulj ter sodnice in sodniki dr. Zvonko Fišer, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj